題醉僧圖
作者：黄文雷
朝代：宋

paragraphs: 僧之飲酒，地獄咫尺。
此僧飲酒，天龍辟易。
僧之飲酒，背面扺諱。
此僧飲酒，口角觱沸。
披毛带角即不理，倒階卧路而已矣。
一生般若幾杯湯，箇是逃禪真法子。
不憂兜率不着渠，只憂兜率無酒酤。
臨行自謗不羞耻，至今留與人畫圖。
畫圖得龍眠，畫形兼畫意。
君看阿堵中，如如元不死。
是卧是死誰得知，手中尚記携鴟夷。
翻河倒海不救渴，安得餘瀝流於斯。
我觀此僧面孔真滑稽，醉中定解草聖并賦詩。
當其幕天席地時，惜無人以筆墨隨。
紛紛散聖今何爲，頼有一醉留其奇。
君不見夜雨閉門難學柳下惠，又不見背水置陣古來惟有韓將軍。